ওয়েস্টমিনস্টার অ্যাবি
ওয়েস্টমিনস্টার অ্যাবে, আনুষ্ঠানিকভাবে ওয়েস্টমিনস্টারে কলেজিয়েট চার্চ অফ সেন্ট পিটার নামে পরিচিত। ইংল্যান্ডের লন্ডনের ওয়েস্টমিনস্টার শহরের একটি অ্যাংলিকান চার্চ এটি। ১০৬৬ সাল থেকে, এটি ৩৯ জন ইংরেজ এবং ব্রিটিশ রাজার রাজ্যাভিষেকের স্থান, এবং ১৮ জন ইংরেজ, স্কটিশ এবং ব্রিটিশ রাজাদের সমাধিস্থল। ১১০০ সাল থেকে অন্তত ১৬টি রাজকীয় বিবাহ সম্পন্ন হয়েছে এই অ্যাবেতে। যদিও গির্জার উৎপত্তি অস্পষ্ট, তবে অবশ্যই ১০ শতকের মাঝামাঝি সময়ে এই স্থানে একটি অ্যাবে চালু ছিল, যেখানে বেনেডিক্টাইন সন্ন্যাসীদের বাসস্থান ছিল। গির্জাটি ১০৬০-এর দশকে ইংরেজ রাজা এডওয়ার্ড দ্য কনফেসারের পৃষ্ঠপোষকতায় তার প্রথম বিশাল ভবনটি পায়, যিনি এখনও এখানে সমাহিত। ১২৪৫ সালে তৃতীয় হেনরির নির্দেশে বর্তমান গির্জার নির্মাণ কাজ শুরু হয়। ১৫৫৯ সালে মঠটির অবসান করা হয় এবং গির্জাটিকে একটি রয়াল পিকিউলিয়ার -চার্চ অফ ইংল্যান্ড-এ রূপান্তরিত করা হয়। চার্চ অফ ইংল্যান্ড সরাসরিভাবে সার্বভৌম প্রথম এলিজাবেথ-এর কাছে দায়বদ্ধ ছিল। ১৯৮৭ সালে, ওয়েস্টমিনস্টার অ্যাবে, প্যালেস অফ ওয়েস্টমিনস্টার এবং সেন্ট মার্গারেট চার্চের সাথে, এর অসামান্য সর্বজনীন মূল্যের কারণে ইউনেস্কোর বিশ্ব ঐতিহ্যবাহী স্থান হিসেবে মনোনীত হয়েছিল। গির্জার গথিক স্থাপত্য প্রধানত ১৩ শতকের ফরাসি এবং ইংরেজি শৈলী দ্বারা অনুপ্রাণিত, যদিও গির্জার কিছু অংশে পূর্বের রোমানেস্ক শৈলী বা পরে বারোক এবং আধুনিক শৈলী দেখা যায়। গির্জার পূর্ব প্রান্তে সপ্তম হেনরি চ্যাপেল হল লম্ব গথিক স্থাপত্যের একটি আদর্শ উদাহরণ, এবং জন লেল্যান্ড এটিকে অরবিস মিরাকুলাম (বিশ্বের বিস্ময়) বলে ডাকতেন। অ্যাবেটি হল ৩,৩০০ জনেরও বেশি লোকের সমাধিস্থল, তাদের অনেকেই ব্রিটিশ ইতিহাসের বিশিষ্টজন: রাজা, প্রধানমন্ত্রী, পোয়েট লরিয়েট, অভিনেতা, বিজ্ঞানী, সামরিক নেতা এবং দ্য আননোন ওয়ারিয়র। সেখানে সমাহিত ব্যক্তিদের খ্যাতির কারণে অ্যাবেকে "ন্যাশনাল ভালহাল্লা" বলা হয়।